  Анжелика Тихонова корреспондент Удмуртиын нылъёслы но пиослы школае мыныны дӥсь но пыдкутчан 5 сюрс манетлэсь дуно усёз*. Со сярысь Удмуртстатлэн пресс-службаез ивортӥз. Пилы дӥсь но пыдкутчан шорлыдын 5 сюрс 411 манет тыр усёз (комплектэ пыро штан – 1 сюрс 424 манет, дэрем – 784 манет, шуныт кофта – 1 сюрс 133 манет, туфли (ботинкаос) – 2 сюрс 70 манет). Таӵе комплект ар ӵоже 39 манетлы дунтэмаз.  Нылъёслы комплект ар ӵоже 41 манетлы дунояз, табере со пӧсьтолэзьлы дунъёсъя 5 сюрс 530 манет усёз. Блуза басьтыны 1 сюрс 173 манет висъяно луоз, 1 сюрс 154 манет – юбкалы, 1 сюрс 133 манет – джемперлы, 2 сюрс 70 манет – туфлилы.  Озьы ик нылпиослы спортэн вырыны дӥсь но пыдкутчан басьтоно. Соос шорлыдын 3 сюрс 364 манет тыр усёзы (футболка – 297 манет, спорт костюм – 1 сюрс 758 манет, искусственной кулэсь кроссовки – 1 сюрс 309 манет). Кылем арын таӵе комплект дунтэмгес вал – 3 сюрс 107 манет сылӥз. Со сяна, пиналъёслы одно ик канцеляз вузъёс кулэ. Туэ одӥг тетрадь шорлыдын 7 манет 90 копейка тыр усёз, суредаськыны альбом – 80 манет, ручка – 20 манет, фломастеръёс – 181 манет. Рюкзак шорлыдын 2 сюрс 776 манет сылэ Туала улонын нылпиослы дышетскон понна одно ик ноутбук но кулэ луэ на (шорлыдын 33 сюрс 577 манет) яке планшет (12 сюрс 615 манет). Озьы ик анай-атайёс, нылпилы котьку но жингыртыны мед луоз шуыса, смартфон басьтон сярысь но сюлмасько. Со туэ шорлыдын 14 сюрс 264 манет усёз. 1-тӥ куарусёнэ тросэз пиналъёс дышетӥсьлы сяська нуо. Вить сяськалэсь бичет 2021-тӥ арын шорлыдын 450 манет сылоз. *2021-тӥ арын пӧсьтолэзе дунъёсъя Тодэ вайытом,  выль дышетскон арез Удмуртиын сяме пырем линейкаосын кутскозы.  Тегъёс: Дышетон Удмуртстат нылпиос Удмуртия коньдон  